सोमवार की सुबह दस बजे से अमजद सलीम के समर्थक कोतवाली के सामने जमा हो गए। अदालत में पेश करने से पहले अमजद सलीम और उनके बेटों का जिला अस्पताल में मेडिकल परीक्षण कराया गया। दोपहर बारह बजे के करीब उन्हें अस्पताल ले जाने को पुलिस की जीप में बैठाया गया। अमजद सलीम को जाते देखकर कोतवाली के सामने खड़े समर्थकों ने नारेबाजी करते हुए जीप को आगे से घेर लिया। इससे चालक को जीप रोकना पड़ी। मामले की गंभीरता को देखते हुए सोमवार की शाम से ही कोतवाली में कई थानों की पुलिस और पीएसी मुस्तैद थी। भीड़ को आगे बढ़ता देख पुलिस और पीएसी के जवानों ने घेरा बनाकर रोका और अपनी भाषा में समझाकर लोगों को हटा दिया। तभी चालक जीप को निकालकर ले गया।